เอกชนมึนยังเคลมประกันถูกแดงเผาไม่ได้
เอกชนเหยื่อแดงเผาเมืองยังเคลมประกันไม่ได้หลังไม่มีเจ้าภาพสรุปเป็นเหตุการณ์ก่อการร้ายหรือไม่ ด้านสมาคมนายหน้าประกันภัยเร่งช่วยเจรจาบริษัทประกัน
30 มิ.ย. 2553

เอกชนเหยื่อแดงเผาเมืองยังเคลมประกันไม่ได้หลังไม่มีเจ้าภาพสรุปเป็นเหตุการณ์ก่อการร้ายหรือไม่ ด้านสมาคมนายหน้าประกันภัยเร่งช่วยเจรจาบริษัทประกัน
นายเรืองวิทย์ นันทาภิวัฒน์ นายกสมาคมนายหน้าประกันภัยไทย กล่าวว่า บริษัทนายหน้าประกันภัยจะทำหน้าที่คุ้มครองผู้เอาประกันภัยที่ได้รับความเดือดร้อนจากการชุมนุม เนื่องจากหลายเหตุการณ์ไม่เข้าข่ายก่อการร้าย เช่น ห้างสรรพสินค้าเซ็นเตอร์วัน ซึ่งขณะนี้ผู้เอาประกันภัยกำลังรอว่าใครจะเป็นผู้สรุปว่าเป็นก่อการร้าย หรือไม่ใช่ก่อการร้าย เพื่อจะได้นำเรื่องนี้ไปเจรจากับทางบริษัทประกันภัยต่อไป
ด้าน นางวรรณี คงภักดีพงษ์ กรรมการผู้จัดการ บริษัท บริษัท เอซเซท อินชัวรันซ์ โบรคเกอร์ กล่าวว่า ต้องการต่อสู้ประเด็นที่ว่าผู้ชุมนุมได้ทำให้ประชาชนเดือดร้อนด้วยเจตนาร้าย ป่าเถื่อน ทำให้ได้รับความเสียหาย มาเป็นเหตุในการเจรจาสินไหมทดแทนกับทางบริษัทประกันภัย เพื่อให้บริษัทประกันภัยจ่ายค่าสินไหมทดแทนนั้นให้กับผู้เดือดร้อน และ จะทำให้บริษัทประกันภัยต่อต่างประเทศยอมรับประเด็นนี้ด้วย
อย่างไรก็ตาม กรณีนี้ตัวแทนจากดีเอสไอ ยืนยันว่าสามารถฟ้องคดีทางแพ่งได้อยู่แล้วไม่ได้ตัดสิน แต่ในแง่ของดีเอสไอ ต้องรอผลคดีอาญา เพื่อพิสูจน์ให้ชัดว่าเหตุการณ์แต่ละเหตุการณ์มีส่วนเชื่อมโยงกับกลุ่มผู้ชุมนุมหรือไม่ 
นายพิชิต เมฆกิตติกุล กรรมการผู้จัดการ บริษัท อินดิเพ็นเดนท์ คอนซัลแตนท์ กล่าวว่า ทุกหน่วยงานที่เกี่ยวข้องควรจะตั้งเป็นคณะอนุญาโตตุลาการ เพื่อร่วมกันกำหนดว่าเหตุการณ์ใดเป็นก่อการร้าย และ เหตุการณ์ใดไม่ใช่ เพื่อที่จะได้ให้บริษัทยึดเป็นเกณฑ์ในการจ่ายค่าสินไหมทดแทนออกมาโ.ดยเร็ว ซึ่งทางบริษัทประกันภัยต่อต่างประเทศ ก็กำลังรอความชัดเจนในเรื่องการตีความ รวมทั้ง ผู้เอาประกันภัยเป็นผู้เสียหาย ได้รับความเดือดร้อน จะได้ลดขั้นตอนในชั้นศาลที่ต้องใช้เวลา 7-8 ปีในการพิสูจน์ตัดสิน
นอกจากนี้ บริษัทประกันภัยที่จะจ่ายเป็นเงินช่วยเหลือ แต่ยังไม่สามารถทำได้ เพราะอ้างว่าไม่ทราบจะลงบัญชีอย่างไร ควรจะส่งเงินเข้าไปที่คปภ. เพื่อให้คปภ.เป็นคนจ่าย แล้วทางบริษัทประกันภัยลงบัญชีเป็นค่าใช้จ่าย
ขณะที่ นายปกิต เอี่ยมโอภาส  ประธานเจ้าหน้าที่บริหารและกรรมการผู้จัดการใหญ่ บริษัท อลิอันซ์ ซี.พี. ประกันภัย เปิดเผยว่า ความคืบหน้าการพิจารณาความคุ้มครองตามกรมธรรม์ฯ อยู่ระหว่างดำเนินการสำรวจภัยให้กับลูกค้าทุกรายที่ได้รับผลกระทบจากเหตุการณ์ในเดือนพฤษภาคมที่ผ่านมา เนื่องจากยังต้องใช้เวลาเพื่อรวบรวมเอกสารและหาหลักฐานสำคัญต่างๆ โดยการตรวจสอบความเสียหายจะทำเป็นรายกรณีไป
ต้องพิจารณาจากปัจจัยสำคัญ เช่น พื้นที่การเกิดเหตุ สาเหตุของความเสียหาย เป็นต้น โดยการสำรวจภัยดังกล่าว ดำเนินการโดยบริษัทสำรวจภัยที่เชี่ยวชาญและเป็นที่ยอมรับอย่างกว้างขวางในวงการธุรกิจประกันภัยร่วมกับทีมงานของบริษัทฯ เพื่อให้ได้มาซึ่งข้อเท็จจริงเกี่ยวกับสาเหตุความเสียหายที่ชัดเจนและถูกต้อง ก่อนสรุปว่าความเสียหายอยู่ในความคุ้มครองตามกรมธรรม์ประกันภัยหรือไม่อย่างไร ระหว่างนี้ บริษัทฯ ได้ประสานงานกับลูกค้าแต่ละรายอย่างใกล้ชิด ซึ่งผลการสำรวจภัยคาดว่าจะสรุปได้ภายในเดือนกรกฎาคมนี้